**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2025. szeptember 19-i**

**nyilvános ülésére**

TÁRGY:

**Druskoczi Tünde polgármester 40 éves jubileumi jutalma**

Előadó: Takácsané dr. Simán Zsuzsanna

Előkészítette: Takácsné dr. Simán Zsuzsanna jegyző

Döntéshozatal: egyszerű többség

Tárgyalás módja: nyilvános ülés

Tisztelt Képviselő-testület!

Az **illetmény, tiszteletdíj, egyéb juttatások közérdekből nyilvános adatnak** minősülnek. A Magyarország helyi önkormányzatairól szóló 2011. évi CLXXXIX. törvény (továbbiakban Mötv.) 35. § (4) bekezdése garantálja ezen adatok, összegek **nyilvánosságra hozatalát, megismerhetőségét vagy hozzáférhetőségét**.

Ezért a képviselő-testület (melynek tagja a polgármester is) juttatásaira vonatkozó döntéseket **nyilvános ülésen szükséges tárgyalni**.

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 240/A. § (1) bekezdése alapján a főállású polgármester foglalkoztatási jogviszonya a képviselő-testület és a polgármester között választással létrejövő, **sajátos közszolgálati jogviszony**.

Ennek alapján a polgármester tekintetében a képviselő-testület gyakorolja a munkáltatói jogokat. A (2) bekezdés a) pontja szerint a „főállású polgármester foglalkoztatási jogviszonya a megválasztásával jön létre, ha főállású polgármesterként választották meg…”

A Kttv. 225/B. § (1) bekezdése szerint: a főállású polgármester foglalkoztatási jogviszonyban töltött időtartam közszolgálati, kormányzati szolgálati, valamint hivatásos szolgálati jogviszonyban töltött időnek és nyugdíjra jogosító szolgálati időnek számít.

A Kttv. 225./L. § (1) bekezdése alkalmazni rendeli a főállású polgármesteri foglalkoztatási jogviszonyra többek között a Kttv. 149-153/A §-ait. A Kttv. 150. § (1) bekezdése alapján a közszolgálati tisztviselő 25, 30, 35, illetve 40 évi közszolgálati jogviszonyban töltött idő után jubileumi jutalomra jogosult.

A Kttv. 150. § (3) bekezdése szerint:

„A jubileumi jutalomra jogosító idő megállapításánál

1. az e törvény, a köztisztviselők jogállásáról szóló 1992. évi XXIII. törvény, a kormánytisztviselők jogállásáról szóló 2010. évi LVIII. törvény és az állami tisztviselőkről szóló 2016. évi LII. törvény hatálya alá tartozó munkáltatónál munkaviszonyban, közszolgálati, kormánytisztviselői és állami szolgálati jogviszonyban
2. a Kjt. hatálya alá tartozó szervnél munkaviszonyban, közalkalmazotti jogviszonyban töltött időt figyelembe kell venni.”

A Kttv. 240/J. § (3) bekezdése szerint a jegyző kezeli a polgármester személyi anyagát, továbbá ellátja a foglalkoztatási jogviszonyával kapcsolatos ügyviteli feladatokat.

A rendelkezésre álló iratok és nyilvántartás alapján a nem folyamatos, kihagyásokat tartalmazó jubileumi jutalomra jogosító idő eszmei kezdete 1985. szeptember 18. napja, így Druskoczi Tünde polgármester – mivel jelenleg is sajátos közszolgálati jogviszonyban áll – 2025. szeptember 18. napján rendelkezik a 40 éves jubileumi jutalom megállapításához szükséges mértékű jogviszonnyal.

A jubileumi jutalom a Kttv. 150. § (2) bek. d) pontja szerint 40 évnyi jogviszony esetén **öthavi illetménynek** megfelelő összeg. Az illetmény a Kttv. 131. §(2) bekezdése szerint a Kttv. 133. § (1) bekezdése szerint megállapított **alapilletmény**ből, valamint – az e törvényben meghatározott feltételek esetén – **illetménykiegészítés**ből és **illetménypótlék**ból áll.

Fentiekből tehát az következik, hogy a polgármester illetményének, költségtérítésének és jubileumi jutalmának **mértékéről nem a képviselő-testület dönt**, **ugyanakkor határozatban deklarálnia kell**, hogy az adott település polgármesterét az Mötv. és a Kttv. **mely rendelkezései alapján milyen összegű jubileumi jutalom illeti meg**.

A **Kttv. 149. (9)** bekezdése úgy rendelkezik, hogy **a kormánytisztviselő az illetményére vonatkozó igényéről – az egyezséget kivéve – előre nem mondhat le.**

Az Mötv. nem szabályozza főállású polgármester kapcsán a lemondás lehetőségét, míg a társadalmi megbízatású polgármester esetében lehetőséget ad a lemondásra (**Mötv. 71. § (5)** bek.).

A jogszabályi rendelkezésekből megállapítható, hogy sem az illetményről sem a költségtérítésről vagy annak egy részéről érvényesen lemondani nem lehet. Lemondani csak a tiszteletdíj egy részéről vagy egészéről lehetséges, kifejezett írásbeli nyilatkozattal. **Az más kérdés, hogyha a polgármester felajánlja a kapott összeget.**

Az Önkormányzat 2025. évi költségvetéséről szóló 2/2025. (II. 17.) önkormányzati rendeletében 5.500.000,- Ft-ot terveztünk erre a célra a polgármester illetménye 2024. október 1-től érvényben lévő (2023. évi nemzetgazdasági átlagkereset (589.114, - Ft) 175 %-a, 1.030.900,- Ft) illetményét alapul véve, nem tudván még a kifizetéskori illetmény összegét. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 146/M. §-ban foglaltakra tekintettel 2025. július 1-től a nemzetgazdasági átlagkereset 667.365,- Ft-ra változása miatt az illetmény 1.167.900,- Ft-ra emelkedett. Ezért **2025. szeptember 18-án a polgármester 5.839.500,- Ft jubileumi jutalomra jogosult,** ami miatt a költségvetési rendeletben tervezett 5.500.000,- összeget a rendelet módosításakor szükséges lesz a kifizetett összegre módosítani.

Tisztelt Képviselő-testület!

Kérem az előterjesztést megtárgyalni és az alábbi határozati javaslatot elfogadni szíveskedjenek:

Határozati javaslat:

**Balatonberény Község Önkormányzata Képviselő-testületének**

**………./2025. (IX.19.) határozata**

**Druskoczi Tünde polgármester 40 éves jubileumi jutalmáról**

Balatonberény Község Önkormányzatának Képviselő-testülete megtárgyalta a Druskoczi Tünde polgármester 40 éves jubileumi jutalmáról szóló előterjesztést és az alábbi döntést hozta:

Balatonberény Község Önkormányzatának Képviselő-testülete megállapítja, hogy 2025. szeptember 18. napján Druskoczi Tünde polgármester rendelkezik a 40 éves jubileumi jutalomhoz szükséges szolgálati idővel, mely alapján 2025. szeptember 18. napján öthavi illetményének megfelelő összegű, azaz bruttó 5.839.500,- Ft jubileumi jutalom illeti meg.

A Képviselő-testület felkéri a Jegyzőt, hogy a Polgármester jubileumi jutalmának esedékesség napján történő kifizetéséről intézkedjen.

Határidő: haladéktalanul

Felelős: Takácsné dr. Simán Zsuzsanna jegyző

Erről értesül:

1. Druskoczi Tünde polgármester, Helyben,
2. SVM Kormányhivatal, Kaposvár,
3. MÁK Kaposvár
4. Valamennyi Képviselő, Helyben,
5. Gazdálkodási főelőadó, Helyben,
6. Irattár.

Balatonkeresztűr 2025. szeptember 10.

Takácsné dr. Simán Zsuzsanna

jegyző