

**BALATONBERÉNY KÖZSÉG ÖNKORMÁNYZATÁNAK**

**KOMMUNIKÁCIÓS SZABÁLYZATA**

Hatályos: 2025 ….

**Alapvetések:**

Az önkormányzat egyik legalapvetőbb funkciója a helyi társadalom életének szervezése. Ennek hatékonysága annál jobb, minél nagyobb mértékben sikerül az önkormányzati célokat összeegyeztetni a települési közösség érdekeivel és a helyi polgárok egyéni törekvéseivel. Ennek érdekében a polgármesternek és a képviselő-testületnek ismernie kell a lakosság elképzeléseit, és a település közösségének is meg kell ismernie Balatonberény Község Önkormányzatának célkitűzéseit, fejlődési irányait és eredményeit.

Az önkormányzatoknak törvényben is előírt kötelezettsége a nyilvánosság biztosítása, amely több csatornán és több területen zajlik. A kommunikáció rendszerének működtetése önkormányzati kötelezettség, amelyet indokolt leszabályozni, hogy ezen feladatának az önkormányzat hatékonyan tudjon eleget tenni.

Az önkormányzat alapvetése, hogy a lakossággal folytatott folyamatos párbeszédre szükség van. A kommunikációs tevékenység egyértelműen az önkormányzat működésének átláthatóságát, a lakosság tájékoztatását, a közérdekű információk pontos és időszerű közlését, illetve a lakossággal történő együttműködést, és annak bevonását szolgálja.

**A kommunikációs szabályzat céljai és alapelvei:**

* Az önkormányzat iránti bizalom folyamatos építése és fenntartása részben a kétoldali hiteles információcsere rendszerének biztosításával, és ezáltal a környezet támogatásának megnyerése az önkormányzat tevékenysége és a közös célok iránt,
* A környezet - ideértve az állandó lakosságot éppúgy, mint az összes ingatlantulajdonost, vállalkozásokat, civil szervezeteket, vagy a községben ideiglenesen tartózkodó turistákat - és az önkormányzat konszenzuson alapuló együttműködési készségének fejlesztése,
* A szabályzat célja a fenti koncepcionális célok mellett rögzíteni a célok elérését támogató tényleges kommunikációs tevékenységek formáit, eljárási rendjeit

Az önkormányzat fenti céljain túlmenően a lakosságnak is elvárása, hogy az életüket, településüket érintő minden szükséges információval rendelkezzenek, így

* Ismerjék az önkormányzat rövid és hosszútávú terveit,
* értsék a döntési mechanizmusokat,
* az önkormányzat funkcióját és működését,
* az aktuális eseményeket, híreket, programokat.

**Az önkormányzati kommunikáció szintjei:**

1. **Belső kommunikáció:**

A sikeres belső kommunikáció lényege a közös megoldások keresése, ami állandó egyeztetést, feladat- és információ megosztást jelent a település vezetői és a feladatok elvégzésére megbízott munkatársak között.

A belső kommunikáció érintettjei:

* polgármester, alpolgármester, bizottsági tagok, képviselők,
* önkormányzati munkavállalók,
* az önkormányzat tulajdonában álló gazdasági társaság ügyvezetője,
* a Balatonkeresztúri Közös Önkormányzati Hivatal munkavállalói.

A belső kommunikáció célja:

* Az önkormányzat és a közös hivatal munkavállalói, a polgármester, alpolgármester, bizottsági tagok, képviselők közötti kapcsolattartás biztosítása,
* a belső kommunikációval érintettek kölcsönös tájékoztatása,
* a hatékony munkavégzés biztosítása.

A belső kommunikáció eszközei:

* Szóbeli, ezen belül munkamegbeszélések, értekezletek, ülések;
* Telefonos;
* Írásbeli, ezen belül e-mail.

1. **Külső kommunikáció:**

A külső kommunikáció célja:

* a település lakosságának hiteles tájékoztatása az önkormányzat céljairól, törekvéseiről, intézkedéseiről, az önkormányzati eseményekről, programokról, a település fejlesztési elképzeléseiről;
* a község lakói, a helyi vállalkozók, civil szervezetek kezdeményezéseinek, véleményeinek fogadása, ezek rendszeres értékelése és visszacsatolása;
* kapcsolattartás, közösségépítés, együttműködés kiépítése a környező településekkel valamint a testvértelepüléssel
* hivatalos szervekkel, szervezetekkel, intézményekkel kapcsolatos kommunikáció
* az eredmények folyamatos bemutatása;
* folyamatos szervezett formájú kapcsolatépítés, és annak fenntartása;
* a közösségben élők és dolgozók lehetőség szerinti bevonása a helyi problémák megoldásába, a falu fejlesztésébe, projektek megvalósításába
* a tájékoztatás hiányából eredően az ügyfél érdekei ne sérüljenek, emiatt az ügyfél hátrányos helyzetbe ne kerüljön.

A külső kommunikáció eszközei:

* a képviselő-testület és annak bizottsága(i) ülései általában nyilvánosak, azok meghívóit, az ülések előkészítő anyagát, annak jegyzőkönyveit, így az azokon született döntéseket nyilvánosan közzé kell tenni a község honlapján;
* a közmeghallgatás, üdülőhelyi fórum és egyéb alkalmi fórumok megtartása a széleskörű tájékoztatás, lakossági kérdések, észrevételek befogadása céljából;
* nagyobb érdeklődésre számottevő önkormányzati ügyekben a sajtó tájékoztatása, melynek felelőse a polgármester, vagy az általa megbízott személy.
* a hivatal képviseletében a jegyző jogosult nyilatkozni.
* a sajtónyilatkozatok megtételekor minden esetben tekintettel kell lenni a titoktartás és a személyes adatok védelmére vonatkozó rendelkezésekre, valamint az önkormányzat és a hivatal jó hírnevére és érdekeire. A nyilatkozattevőnek joga van arra, hogy a vele készített riport kész anyagát a közlés előtt megismerje;
* helyi vállalkozókkal, civil szervezetekkel érdekegyeztető fórumok megtartása;
* polgármesteri fogadóórák;
* képviselői fogadóórák.

A nyilatkozattételi rend részletes szabályait a IV. pont tartalmazza.

1. **Az önkormányzat kommunikációs csatornái:**

**Offline csatornák:**

Faliújság, hirdetőtáblák:

A faliújság tartalmazza a jogszabályok által kötelezően előírt kifüggesztéseket és lakossági tájékoztatókat. A település különböző részein az önkormányzat hirdetőtáblákat helyezett/helyez el részben a különböző hirdetmények, plakátok kitűzése céljából, valamint a lakosság számára szabadon használható hirdető felületeket biztosít. A hirdetőtáblákon jogszabályba ütköző tevékenységre irányuló felhívást vagy mások személyiségi jogait vagy az emberi méltóságot sértő hirdetményt elhelyezni tilos.

* Kifüggesztett önkormányzati, hivatali hirdetmények tartalmáért felelős személy: polgármester, jegyző,
* Kifüggesztésért, a nem aktuális tartalmak eltávolításáért felelős személy: az önkormányzat hivatal segédje,
* Hirdetőtáblák az önkormányzat tulajdonát képezik, melynek cseréje, pótlása és felújítási költségeit a képviselő-testület a tárgyévi költségvetésében biztosítja. A hirdetőtáblák karbantartásáért a Balatonberényi Nonprofit Kft. felelős.

Önkormányzati lap:

Az önkormányzat ingyenes nyomtatott sajtót biztosít azzal a céllal, hogy a település lakói tájékozódhassanak az őket érintő helyi ügyekről, az önkormányzat működéséről, rendezvényeiről. Ez összhangban áll a sajtószabadságról és a médiatartalmak alapvető szabályairól szóló 2010. évi CIV. törvénnyel, amely szerint: Mindenkinek joga van arra, hogy megfelelően tájékoztassák a helyi, az országos és az európai közélet ügyeiről, valamint Magyarország polgárai és a magyar nemzet tagjai számára jelentőséggel bíró eseményekről. A médiarendszer egészének feladata a hiteles, gyors, pontos tájékoztatás ezen ügyekről és eseményekről.

* elnevezése: Berényi Hírlap
* megjelenés gyakorisága: havonta, kivéve július, augusztus hó,
* megjelenés ideje: minden hó 5. napjáig,
* megjelenési formái: nyomtatott, továbbá közzétételre kerül az önkormányzat honlapján, valamint Facebook oldalain,
* lapzárta időpontja: megjelenést megelőző hónap 20. napjáig,
* terjesztése: levélszekrényben történő elhelyezéssel, hivatali segéd útján,
* példányszám: 130 db, melynek módosítása a képviselő-testület hatáskörébe tartozik,
* arculat, terjedelem: A/5-ös formátum, fekete-fehér, 8-16 oldal terjedelemben,
* költségviselés: az önkormányzat az újság szerkesztésével, nyomtatásával, terjesztésével kapcsolatos költségeit minden évben a költségvetésében biztosítja,
* cikket megjeleníthetők köre: Balatonberény Község Önkormányzata, Balatonkeresztúri Közös Önkormányzati Hivatal, Balatonberényi Nonprofit Kft, balatonberényi civil szervezetek, egyház, rendvédelmi szervek, egészségügyi szolgáltatók, és a lakosság előzetes egyeztetés alapján a szerkesztésért felelős személlyel,
* cikkek, fotók beküldésének módja, határideje: emailen a [balatonberenykonyvtar@gmail.com](mailto:balatonberenykonyvtar@gmail.com) címre, határideje minden hónap 15. napjáig,
* tartalom összeállításáért felelős személy: a kulturális és turisztikai referens és a közművelődési szakember,
* a tartalom ellenőrzéséért felelős személy: polgármester,
* szerkesztésért felelős személy: a közművelődési szakember,
* nyomtatásért felelős személy: Domonkos Nyomda Marcali,
* terjesztésért felelős személy: az önkormányzat hivatalsegédje

Javaslat: Évente 1 olyan nyomtatott kiadvány közzététele, mely a Község elmúlt évi eseményeinek idősorosan néhány mondattal történő felemlítését, annak jelentőségét, érdekes vonatkozásait említi fényképekkel illusztráltan. Cím: pl: „Ez történt Balatonberényben 2025-ben”.

A képviselő-testület, mint alapító e szabályzat keretei között határozza meg az újság főbb tartalmi követelményeit az alábbiak szerint:

* tájékoztatás a helyi közügyekről, eseményekről, rendezvényekről,
* tárgyszerű beszámoló a képviselő-testület és bizottsága(i) munkájáról, a meghozott döntésekről,
* az önkormányzat és a hivatal működésével összefüggő, lakosságot érintő információk megjelentetése,
* a településen működő intézmények és a Balatonberényi Nonprofit Kft. munkájának bemutatása, az azzal kapcsolatos aktuális eseményekről való tájékoztatás,
* a helyi döntésekben való részvétel előmozdítása, kérdőívek közzététele, javaslatok, vélemények kérése, azok bemutatása,
* az olvasók társadalmi, kulturális, sport és oktatási érdeklődésének kielégítése,
* helyi értékek, hagyományok ápolásának segítése, helytörténeti hírek,
* a településen élő nemzetiségi lakosság, civil szervezetek, katasztrófavédelem, rendőrség, egyházak számára megnyilvánulási lehetőség biztosítása,
* környezettudatos és jogkövető magatartás népszerűsítése,
* egészséges életmódra nevelés,
* kikapcsolódás, szórakoztatás segítése,
* reklám, hirdetés megjelenítésére nem biztosít lehetőséget.

Az önkormányzati lappal kapcsolatos jogi, erkölcsi, etikai elvárások:

* az Alaptörvény, valamint a sajtóra és médiára, valamint az adatvédelemre vonatkozó hatályos jogszabályi követelmények betartása,
* objektivitásra, pártatlanságra való törekvés,
* hitelesség, pontosság,
* nézetek sokszínűségének bemutatása,
* tények alapos feltárása,
* történések, események sokoldalú, tényszerű, időszerű, tárgyilagos és kiegyensúlyozott bemutatása,
* tilos gyűlöletkeltő, a közerkölcsöt sértő és kirekesztő tartalmak közlése,
* az írások, fotográfiák nem sérthetik az emberi jogokat, és azok nem lehetnek alkalmasak személyek, nemek, nemzetek, közösségek, etnikai, nyelvi, vagy vallási csoportok, egyházak elleni gyűlölet keltésére, nem csorbíthatják az önkormányzat, vagy a hivatal jó hírnevét.

**Online csatornák:**

**Község honlapja** ([www.balatonbereny.hu](http://www.balatonbereny.hu))

Az önkormányzat hivatalos felülete, ahol a legfrissebb és legpontosabb információk jelennek meg, valamint a jogszabályok által kötelezően közzéteendő adatok. Előnye, hogy gyors, folyamatosan bővíthető, akadálymentesített. A megjelenő adatok visszakereshetők, nyilvánosak, és a portál alkalmas az elektronikus ügyintézés feladatainak ellátására is. A honlap kialakításával, fejlesztésével, üzemeltetésével kapcsolatos kiadásokat az önkormányzat minden évben költségvetésében biztosítja.

A honlappal szembeni követelmények, fejlesztésének paraméterei:

* általános felelős: polgármester
* a portál tartalomkészítéséért az önkormányzat, azon belül a közművelődési szakember, kulturális és turisztikai referens és a jogi-titkársági főtanácsos a felelős.

Feladataik:

* a képviselő-testület és a bizottsági ülései meghívóinak, az ülések előkészítő anyagának, annak jegyzőkönyveinek, az azokon született döntéseknek közzététele
* hírek, önkormányzati és hivatali közlemények, hirdetmények közzététele,
* kulturális, turisztikai, sport és szabadidős rendezvények, események közzététele,
* közérdekű adatok kezelése, frissítése,
* választási közlemények,
* pályázatok közzététele,
* az önkormányzat hivatali működésével, településüzemeltetéssel kapcsolatos információk,
* egészségügyi szolgáltatók, egyház, intézmények, rendvédelmi szervek hirdetményei,
* településmarketing, a község értékei,
* civil szervezetekre vonatkozó információk, általuk rendezett események,
* a tartalmak feltöltésére kijelölt személy (adminisztrátor): a honlapot működtető vállalkozó
* a tartalmak megjelenésének visszaellenőrzésért felelős személy: kulturális referens, közművelődési szakember, jogi-titkársági főtanácsos
* a portál karbantartásáért, fejlesztéséért felelős személy: honlapot szerződés keretében működtető vállalkozó

Általános követelmények:

* a honlap információszolgáltatásban feleljen meg a vonatkozó jogszabályi előírásoknak, kezelhetősége legyen felhasználóbarát, azaz jól áttekinthető felületen, általánosságban kevés klikkeléssel lehessen hozzáférni a célinformációhoz. A portál egyidejűleg gondoskodjon a gyakori tartalmak „gyorsmenüs” hozzáféréséről, információtartalmát, illetve a célközönséget tekintve jól tagolt információcsoportok (alrendszerek) legyenek kialakítva,
* legyen naprakész a közérdekű információk, tájékoztatók tekintetében,
* E-ügyintézés lehetőségének biztosítása,
* marketingértékkel bírjon,
* tegye lehetővé az ügyintézéssel kapcsolatos tájékoztató szolgáltatásokat, és biztosítsa valamennyi ügyintézéshez a szükséges nyomtatványok portálról történő letölthetőségét,
* a portál biztosítsa az információszolgáltatási, megjelenési lehetőséget a településen található intézmények, civil szervezetek, rendvédelmi szervek, az egyház és a Balatonberényi Nonprofit Kft. részére,
* tartalmazza a Berényi Hírlap online verzióját,
* kapcsolattartás a lakossággal, de hozzászólásra nem biztosít lehetőséget.

**Közösségi médiumok**

Minden olyan internetes oldal, közösségi médiafelület, ahol lehetőség van a nyilvánosság biztosítására, tájékoztatásra, és a többi felhasználóval való interakcióra, tehát egyoldalú kommunikáció helyett többirányú kommunikációt tesz lehetővé.

A megosztott információk (hírek, hirdetmények, beszámolók, online kérdőívek, képek, videók) újra megoszthatók, ezáltal szélesebb társadalmi réteget érhetnek el.

**Facebook** (Balatonberény.hu)

A község honlapján közzétett információk másodlagos megjelenési csatornája, valamint lakossági, turisztikai kérdőívek, elégedettségi és egyéb felmérések, lakossági igények, javaslatok gyűjtésére szolgáló kommunikációs felület.

Felelős: kulturális és turisztikai referens. A polgármester és az alpolgármester jogosult egyéb, a honlapon meg nem jelenő, de közérdeklődésre számot tartó információk közzétételére.

Hozzászólások kezelése: Az önkormányzat a hozzászólásokat nem tekinti panasznak, vagy közérdekű bejelentésnek. A közérdekű bejelentések, panaszok hivatalosan az önkormányzathoz, vagy a hivatalhoz nyújthatók be írásban, melyre a munkatársak a vonatkozó jogszabályoknak (panasztörvény) megfelelően járnak el. A zaklató, mások személyiségi jogait sértő, az önkormányzat, vagy a hivatal megítélését befolyásoló, vagy romboló vélemények, hozzászólások, álhírek törölhetők. Az oldal kötelezően tájékoztatást tartalmaz a panaszkezelés törvényi szabályozásáról. A polgármester és alpolgármester jogosult -tisztségének megjelölésével- egyedi döntésük alapján a hozzászólások megválaszolására.

**Instagram** (balatonbereny.hu)

Az önkormányzattal, vagy a község életével kapcsolatos hivatalos, kulturális, sport, turisztikai események vizuális megjelenítési platformja, elsősorban marketing jelleggel.

Felelős: alpolgármester, kulturális és turisztikai referens.

Hozzászólások kezelése: Az önkormányzat a hozzászólásokat nem tekinti panasznak, vagy közérdekű bejelentésnek. A közérdekű bejelentések, panaszok hivatalosan az önkormányzathoz, vagy a hivatalhoz nyújthatók be írásban, melyre a munkatársak a vonatkozó jogszabályoknak (panasztörvény) megfelelően járnak el. A zaklató, mások személyiségi jogait sértő, az önkormányzat, vagy a hivatal megítélését befolyásoló, vagy romboló vélemények, hozzászólások, álhírek törölhetők. Az oldal kötelezően tájékoztatást tartalmaz a panaszkezelés törvényi szabályozásáról. A polgármester és alpolgármester jogosult -tisztségének megjelölésével- egyedi döntésük alapján a hozzászólások megválaszolására.

**Facebook** (Balatonberény Közösségi Színtér, Művelődési Ház és Községi Könyvtár)

A község kulturális életének, eseményeinek bemutatására, a Közösségi Színtér és a könyvtár működésének kommunikációjára szolgáló csatorna. Kulturális élettel kapcsolatos kérdőívek, elégedettségi és egyéb felmérések, lakossági igények, javaslatok gyűjtésére szolgáló médiafelület.

Felelős: közművelődési szakember, kulturális és turisztikai referens, mint helyettes.

Hozzászólások kezelése: Az önkormányzat a hozzászólásokat nem tekinti panasznak, vagy közérdekű bejelentésnek. A közérdekű bejelentések, panaszok hivatalosan az önkormányzathoz, vagy a hivatalhoz nyújthatók be írásban, melyre a munkatársak a vonatkozó jogszabályoknak (panasztörvény) megfelelően járnak el. A zaklató, mások személyiségi jogait sértő, az önkormányzat, vagy a hivatal megítélését befolyásoló, vagy romboló vélemények, hozzászólások, álhírek törölhetők. Az oldal kötelezően tájékoztatást tartalmaz a panaszkezelés törvényi szabályozásáról. A polgármester, alpolgármester és a közművelődési szakember jogosult -tisztségének megjelölésével- egyedi döntésük alapján a hozzászólások megválaszolására.

**YouTube** (Balatonberény Önkormányzat/@berenyvideo)

A képviselő-testületi ülések, közmeghallgatások, fórumok közvetítési felülete a nyilvánosság biztosítása érdekében.

A felvételek készítéséért, editálásáért, feltöltéséért felelős személy: kulturális és turisztikai referens

1. **Nyilatkozattételi rend**

1. Általános szabályok

Az önkormányzat nevében történő hivatalos kommunikáció – legyen az szóbeli, írásos, online vagy sajtómegjelenés – kizárólag az arra jogosult személyek által történhet. A kommunikáció célja az önkormányzat tevékenységének hiteles, pontos és egységes bemutatása, valamint a lakosság megfelelő tájékoztatása.

2. Kommunikációra jogosult személyek

A következő személyek nyilatkozhatnak az önkormányzat nevében, hivatali minőségükben az alábbi témákban:

* Polgármester, alpolgármester: az önkormányzat teljes tevékenységi körét érintő kérdések, stratégiai döntések, lakosságot érintő fontos információk, sajtónyilatkozatok.
* Jegyző: jogi, igazgatási és működési kérdések, hivatalos eljárások, rendeletek, hatósági ügyek.
* Képviselő-testület tagjai: a polgármesterrel előre egyeztetett kommunikáció esetén, egyéb esetben csak egyéni véleményüket közölhetik, nem hivatalos nyilatkozatként.
* Közművelődési szakember és a kulturális és turisztikai referens: polgármesterrel előzetesen egyeztetett tartalmak alapján, az önkormányzat hivatalos kommunikációs csatornáin (pl. weboldal, közösségi média, hírlevél).

3. Sajtóval való kapcsolattartás

A sajtómegkereséseket elsődlegesen a kulturális és turisztikai referens fogadja, és továbbítja a polgármesterhez. Sajtónyilatkozatot csak a polgármester, alpolgármester vagy az ő jóváhagyásukkal arra jogosult személy adhat.

4. Előzetes egyeztetés kötelezettsége

Az önkormányzat nevében történő nyilatkozattétel – kivéve, ha sürgős vagy operatív helyzetről van szó – minden esetben előzetes belső egyeztetéshez kötött, a polgármester vagy a jegyző jóváhagyásával.

5. Nem hivatalos nyilatkozatok tilalma

Az önkormányzat munkatársai, a képviselő-testület és bizottságának tagjai nem tehetnek hivatalos nyilatkozatot az önkormányzat nevében saját hatáskörben. Személyes véleményüket csak magánszemélyként, egyértelmű megkülönböztetéssel nyilváníthatják ki, figyelembe véve a lojalitás, pártatlanság és titoktartás elvét.

1. **Arculat és vizuális kommunikáció**
2. Egységes arculat célja

Az önkormányzat egységes arculati megjelenése biztosítja, hogy a hivatalos kommunikáció könnyen felismerhető, hiteles és bizalomgerjesztő legyen. Az arculati elemek következetes használata erősíti az önkormányzat identitását, támogatja a lakossággal való kapcsolatot, és megkülönbözteti a hivatalt más szervezetektől.

1. Arculati elemek

-címer

- logó és a hozzátartozó szlogen (A Balaton zöld sarka)

Az arculati elemek minden külső és belső kommunikációban használhatók.

A címer, a logó és a szlogen nem módosítható, nem torzítható, nem használható idegen szöveg vagy képi elemek beillesztésével.

Az önkormányzat arculatához tartozik a szlogen, amely tükrözi a település értékeit, törekvéseit és helyi sajátosságait.

A logó és a szlogen használata nem kötelező minden anyagon, de ajánlott turisztikai célú kiadványokon.

1. Színvilág

Az arculat színvilága lehetőleg tükrözze a település logójának színeit, melyre törekedni kell, elsősorban a turisztikai kiadványokon.

1. Arculat alkalmazása a különböző felületeken

Az arculati elemek, mint önkormányzati jelképek használatának részletes szabályait önkormányzati rendelet tartalmazza.

1. **Adatvédelem**

A kommunikációs eszközök igénybe vétele során személyes adatok csak jogalappal (jogszabályi felhatalmazás vagy hozzájárulás) jeleníthetők meg és kezelhetők.

Fotók/videók közzétételére csak előzetes hozzájárulás esetében van lehetőség, rendezvényfotók esetén „a helyszínre belépéssel hozzájárul” elvet lehet alkalmazni, erre vonatkozó figyelmeztetés esetén. Ez alól kivételt képeznek a közszereplők, illetve a tömegrendezvények.

Az önkormányzat Kommunikációs Szabályzatát Balatonberény Község Önkormányzatának Képviselő-testülete a ………….határozatával hagyta jóvá.

Balatonberény, 2025……………………………

Druskoczi Tünde

polgármester